钦定古今图书集成/明伦汇编/氏族典/第639卷 > 《郑樵通志》 > 纥石烈鹤寿
## 钦定古今图书集成/明伦汇编/氏族典/第639卷 > 《郑樵通志》 > 纥石烈鹤寿

按《金史纥石烈鹤寿传》：“鹤寿，河北西路山春猛安人。
性淳质，躯干雄伟，初充亲军中泰和三年武举，调褒
信县副巡检。六年，宋人围蔡州，鹤寿请于防御使，与
勇士五十人夜斫宋营，使诸军噪于城上，斩三百馀
级，宋兵自相蹂践，死者十馀人。迟明，宋人解围去，鹤
寿追之，使殿曳柴。宋人顾尘起，以为大兵且至，遂奔”
追至陈寨而还。已而宋兵复据新蔡、新息、褒信三县，
鹤寿皆复取之，得马三百匹。充行军万户，从大军出
寿春，败宋人于涡口，夺马千馀匹，攻下真、滁二州及
盱眙军。军还，进九官，迁同知息州军州事，改万宁宫
同提举。大安三年，充西南路马军万户。夏人五万围
东胜，鹤寿救之，突围入城，夏兵解去。迁两阶，赐银百
两、重彩十端。迁尚方署令，充行军副统，升充行省左
翼都统，转武卫军都统，充马军副提控，转钤辖，充都
城东面宣差副提控。贞祐二年，丁父忧，起复武宁军
节度副使。破红袄贼于兰陵、石城堌，一切掠良人为
生口。监察御史陈规奏，“乞敕有司，凡鹤寿所获，俱从
放免。”诏徐州、归德行院拘括放之。寻遥授同知武宁
军节度使事，兼节度副使。坐出猎纵火，延烧官草，杖
一百，改同知河平军节度使事。兴定元年，充马军都
提控。入宋襄阳界，遥授同知武胜军节度使事，改遥
授睢州刺史。二年，攻枣阳，三败宋兵，改遥授同知归
德府事。三年，夺宋石渠寨决去枣阳濠水，加宣差邓
州路军马从宜，遥授汝州防御使。四年，宋扈太尉步
骑十万围邓州，鹤寿分兵拒守，出府库金帛赏士，许
以迁官加爵。自将馀众，日出搏战，宋兵焚营去，鹤寿
被创，不能骑，遣招抚副使术虎移剌荅追及之，杀数
十人，夺其俘而还。诏将士优迁官爵，迁鹤寿金紫光
禄大夫，遥授武胜军节度使。俄丁母忧，以本官起复，
权元帅左都监，行元帅府于鄜州。兴定五年十月，鄜
州破，鹤寿与数骑突出城，追及之，鹤寿据土山力战
而死。谥果勇。